《踏莎行 送新、毅两男之湘阴》
清代·周贻繁

漏点催更，鸡声促曙。匆匆行色要人去。去时知道有归时，离肠可奈难分付。

晓月钩云，残星隐雾。疏林故隔人行处。倚闾莫讶眼成痴，此心已逐长亭路。

作者简介：周贻繁，字茹馨，湘潭人。元氏县知县张玠室。姊诒端，即文襄左侯夫人也。繁与姊并传诗学于母王。文襄曾合刻其词为《慈云诗钞》。